KOMMISSIONENS FORORDNING (EF) Nr. 1476/95 af 28. juni 1995 om særlige gennemførelsesbestemmelser for ordningen med importlicenser for olivenolie

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning nr. 136/66/EØF af 22. september 1996 om oprettelse af en fælles markedsordning for fedtstoffer (1), senest ændret ved akten vedrørende Østrigs, Finlands og Sveriges tiltrædelse og ved forordning (EF) nr. 3290/94 (2), særlig artikel 2, og

ud fra følgende betragtninger:

Kommissionens forordning (EØF) nr. 2041/75 (3), senest ændret ved forordning (EØF) nr. 557/91 (4), fastsætter særlige gennemførelsesbestemmelser for ordningen med import- og eksportlicenser og forudfastsættelsesattester for fedtstoffer;

fra den 1. juli 1995 anvendes bestemmelserne i de aftaler, der er indgået i forbindelse med forhandlingerne under Uruguay-runden, for indførsel af olivenolie til Fællesskabet;

der bør fastsættes særlige bestemmelser for indførsel af olivenolie; det er især nødvendigt at fastlægge licensernes gyldighedsperiode og størrelsen af den pågældende sikkerhed samt fastsætte, at det pågældende tredjeland skal anføres i licensen, for at dette land kan nyde godt af de særlige importordninger, sådan som de er aftalt med Algeriet, Libanon, Marokko, Tunesien og Tyrkiet;

den indførsel af olivenolie med oprindelse i Tunesien, der er omhandlet i Rådets forordning (EF) nr. 287/94 (5), foretages på grundlag af en aftale, der udløber ved udgangen af oktober 1995; betingelserne for denne indførsel kan ikke ændres inden nævnte dato;

bestemmelserne i forordning (EØF) nr. 2041/75 bør fortsat anvendes for denne indførsel; nævnte forordning anvendes endvidere fortsat for eksportlicenserne indtil den 31. oktober 1995; da nævnte forordning ikke kan ophæves inden nævnte dato, bør det derfor udtrykkeligt fastsættes, at dens bestemmelser for importlicenser kun anvendes for ovennævnte indførsel af tunesisk olivenolie;

bestemmelserne i nærværende forordning enten supplerer eller fraviger bestemmelserne i Kommissionens forordning (EØF) nr. 3719/88 (6), senest ændret ved forordning (EF) nr. 1199/95 (7);

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer -

UDSTEDT FØLGENDE FORORDNING:

Artikel 1

I denne forordning fastsættes der særlige gennemførelsesbestemmelser for den ordning med importlicenser, der blev indført ved artikel 2 i forordning nr. 136/66/EØF.

Artikel 2

1. For at en importør kan nyde godt af en særordning, der er fastsat i de forordninger, der er vedtaget med henblik på gennemførelsen af de aftaler, der er indgået mellem Fællesskabet og visse tredjelande, anføres navnet på det pågældende tredjeland i rubrik 7 og 8 i ansøgningen om importlicens samt i licensen.

2. I så tilfælde indebærer licensen forpligtelse til fra det anførte tredjeland at indføre et produkt, der opfylder betingelserne i de i stk. 1 omhandlede forordninger, og som licensen er udstedt for.

Artikel 3

1. Importlicensens gyldighedsperiode fastsættes til tres dage fra dagen for dens udstedelse i den i artikel 21, stk. 1, i forordning (EØF) nr. 3719/88 omhandlede betydning.

2. Sikkerheden for importlicenser fastsættes til 10 ECU/100 kg netto.

Artikel 4

Fra nærværende forordnings ikrafttrædelsesdato finder forordning (EØF) nr. 2041/75 vedrørende importlicenser kun anvendelse på indførsel af olivenolie med oprindelse i Tunesien som omhandlet i forordning (EF) nr. 287/94.

Artikel 5

Denne forordning træder i kraft på dagen efter offentliggørelsen i De Europæiske Fællesskabers Tidende.

Den anvendes fra den 1. juli 1995. Den anvendes dog ikke for olivenolie med oprindelse i Tunesien, der indføres under den i forordning (EF) nr. 287/94 omhandlede ordning.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. juni 1995.

På Kommissionens vegne

Franz FISCHLER

Medlem af Kommissionen

(1) EFT nr. 172 af 30. 9. 1966, s. 3025/66.

(2) EFT nr. L 349 af 31. 12. 1994, s. 105.

(3) EFT nr. L 213 af 11. 8. 1975, s. 1.

(4) EFT nr. L 62 af 8. 3. 1991, s. 23.

(5) EFT nr. L 39 af 10. 2. 1994, s. 1.

(6) EFT nr. L 331 af 2. 12. 1988, s. 1.

(7) EFT nr. L 119 af 30. 5. 1995, s. 4.